Dirnupis
Dirnupis – upė Žemaitijoje, Plungės rajono savivaldybės teritorijoje, Žemaičių aukštumoje; Babrungo dešinysis intakas (Minijos baseinas). Prasideda šalia Žvirblaičių kaimo. Teka į pietus, žemupyje – į pietryčius. Įteka į Babrungą 29,2 km nuo jo žiočių, prie Nugarių. Prie santakos stūkso Nugarių piliakalnis. Vaga daugiausia ištiesinta. Prie upelio įsikūrę Žvirblaičiai, Bereniai, Ruolaičiai, Nugariai. Upėvardis Dir̃nupis kildinamas iš asmenvardžio su sandu dirn- (pvz., Dirneikis, Dirniauskas), nors Ivanas Duridanovas bandė sieti su dakų upėvardžiu Dierna, isl. tjǫrn 'mažas ežerėlis', skr. दर​ = IAST: dara- 'plyšys, skylė žemėje, urvas'.